Det andre slaget om Fallujah

Operasjon Al-Fajr (arabisk) også kjent som Operasjon Phantom Fury og Det andre slaget om Fallujah, var en felles amerikansk-irakisk offensiv mot opprørere i den irakiske byen Fallujah. Operasjonen var sanksjonert av den foreløpige irakiske overgangs-regjeringen. Det amerikanske forsvaret kalte Phantom Fury de hardeste by-kampene som US Marines har vært involvert i siden Huế City i Vietnam i 1968. Det var den andre operasjonen mot Fallujah; Det første slaget om Fallujah (Operasjon Vigilant Resolve) ble gjennomført syv måneder tidligere.


== Tidslinje ==

Fallujah var etter at krigen i Irak startet en meget rolig by. Det var lite plyndring, og byens nye borgermester var pro-amerikansk.

28. april 2003: En menneskemengde på ca. 200 bryter portforbudet og samler seg utenfor en lokal skole. Dette utvikler seg etterhvert til et sammenstøt med amerikanske tropper der 15 sivile blir drept av de amerikanske soldatene.
31. mars 2004: Fire sivile amerikanske entreprenører (som jobbet for det amerikanske militæret) blir drept i byen. Film med bilder av deres mishandlede lik blir sendt over hele verden.
4. april 2004: Amerikanske styrker starter Det første slaget om Fallujah.
28. april 2004: Det første slaget om Fallujah slutter med en avtale, der den lokale befolkningen skal holde Iraks motstandsbevegelse ute av byen. En militær irakisk styrke for Fallujah blir organisert av USA for å bistå i dette.
7. november 2004: Det andre slaget om Fallujah starter.
8. november 2004: Hovedjernbanestasjonen i byen blir tatt av amerikanske styrker.
9. november 2004: Abu Musab al-Zarqawi forlater Fallujah, ifølge påstander fra amerikanske militære.
10. november 2004: 70 % av byen er under amerikansk kontroll, ifølge amerikanske militære.
11. november 2004:
Amerikanske og irakiske styrker avdekker det som senere blir beskrevet som «et slakterhus». Dette er hus der opprørene angivelig skal ha holdt og torturert gisler.
To amerikanske Super Cobra-angrepshelikoptre blir truffet og må nødlande.
16. november 2004: Amerikanske talsmenn beskriver kampene i byen som å «fjerne isolerte lommer av motstand».
23. desember 2004: Siste lommer med motstand blir nøytralisert.
Ultimo januar 2005: Det andre slaget om Fallujah avsluttes. Amerikanske tropper trekker seg ut av Fallujah.


== Kontroversielle hendelser ==
Bakkeoperasjoner om natta 16. november 2004 da en irakisk militærstyrke angrep byen fra vest og sør og inntok et sykehus inne i Fallujah uten å avfyre et eneste skudd. Angrepet og den etterpåfølgende stengingen av sykehuset skapte masse kontrovers, da det ble hevdet at dette var et brudd på den fjerde Genève-konvensjonen.
16. november viste NBC News film av en amerikansk soldat (fra 3rd Battalion 1st Marines) som skjøt og drepte en såret og forsvarsløs irakisk opprører. Marinesoldaten ble hørt (på filmen) utbryte at irakeren «lekte død». Etterforskere fra US Marines konkluderte senere med at den amerikanske soldaten angivelig handlet i selvforsvar.Røde Kors / Røde Halvmåne ble hindret av de amerikanske styrkene i å gi nødhjelp til de sivile inne i Fallujah så lenge kampene pågikk. Situasjonen ble beskrevet som «en stor katastrofe».


=== Hvitt fosfor ===
9. november 2005 hadde den italienske TV-kanalen RAI en dokumentar som het Fallujha, den skjulte massakren. I denne dokumentaren ble det hevdet at amerikanske styrker brukte hvitt fosfor i angrepene i Fallujah, noe som både drepte og såret, og ga kjemiske brannsår både på opprørssoldater og irakiske soldater.


== Resultat av operasjonen ==
Byen Fallujah fikk omfattende skader. Før krigen var det estimert at byen hadde 200 moskeer. Noen hevder at minst 60 av disse ble ødelagt i kampene. I minst 66 av moskeene ble det funnet omfattende våpendepoter for opprørerne, noe som er et brudd på Genève-konvensjonen. Minst halvparten av hjemmene i byen fikk noen skader, mens en regner med at mellom 7 000 og 10 000 av de rundt 50 000 bygningene i byen ble totalt ødelagt.

92 amerikanske soldater ble drept i kampene.
8 irakiske soldater ble drept og 43 såret.
Omtrent 1200 opprørere skal ha blitt drept og 1000 tatt til fange.


== Referanser ==


== Eksterne lenker ==
Operation Phantom Fury
Operation al-Fajr